……… …számú SZMSZ 5. számú melléklete

##### BÁTAAPÁTI ÓVODA és KONYHA HÁZIRENDJE

**1. Az intézmény helye az oktatási rendszerben,**

 **óvodai felvétel, átvétel eljárási rendje**

***Az óvoda három éves kortól a tankötelezettség kezdetéig nevelő intézmény.*** *Az óvoda felveheti azt a gyermeket is, aki a harmadik életévét a felvételtől számított fél éven belül betölti, feltéve, hogy minden, a településen található hároméves és annál idősebb gyermek óvodai felvételi kérelme teljesíthető*.

Az óvodai nevelés a teljes óvodai életet magába foglaló játék, játékos tanulási folyamatok keretében folyik.

Óvodai beíratás a felvételi és előjegyzési naplóba az önkormányzat által kijelölt beíratási időszakban zajlik. Az óvodai beiratkozáskor be kell mutatni a gyermek személyazonosítására alkalmas, a gyermek nevére kiállított személyi azonosítót és lakcímet igazoló hatósági igazolványt, továbbá a szülő személyi azonosító és lakcímet igazoló hatósági igazolványát.

*A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.*

A szülő kérelme alapján a jegyző, a fenntartó-az óvodavezető valamint a védőnő egyetértésével- **a negyedik** életév betöltéséig adhat felmentést a kötelező óvodai nevelésben való részvétel alól.

A szülői kérelem indoka lehet:

* a gyermek családi körülményei
* a gyermek sajátos helyzete

Az óvodai szervezett tanulási folyamatok (foglalkozások), naponta általában

9oo-12oo-ig tartó időszakban zajlanak.

Az óvodába felvett gyermeket az óvoda nyilvántartja. Ha a gyermek óvodát változtat, további nyilvántartása az átadó óvoda értesítése alapján az átvevő óvoda feladata. Az óvoda törli az óvodába felvettek nyilvántartásából azt a gyermeket, akinek óvodai jogviszonya megszűnt.

***Felvétel az óvodába:***

***A gyermek igénybe veheti az óvodát, amikor:***

* A harmadik életévét betöltötte, de még nincs hét éves.
* Megérteti magát környezetével, közli szükségleteit, egyszerű utastásokat követ.
* Képes szükségleteit elemi fokon szabályozni / szobatisztaság /
* Mozgása életkorának megfelelően koordinált.
* Kis segítséggel, önállóan étkezik, az ételt megrágja.

Kivételes esetben, (ha mindkét szülője dolgozik), három éves kora előtt is felvehető a gyermek az óvodába, ha a fenti feltételeknek megfelel.

 A szülő maga dönt arról, hogy naponta mely időpontig veszi igénybe gyermeke számára az óvodai ellátást

1. étkezést nem igényel, a gyermek 12 óráig tartózkodik az óvodában,
2. étkezést igényel, de a délutáni pihenésen már nem vesz részt, 13 órakor hazabocsátjuk,
3. étkezést igényel, az egész napos ellátást igénybe veszi gyermeke számára.

***Gyermekek átvétele:*** Hivatalos átjelentkezés útján, melynek nyomtatványát az óvodavezetők töltik ki és küldik meg kölcsönösen egymásnak.

**2. A gyermeki jogok és kötelességek gyakorlása**

***2.1. A gyermek jogainak érvényre juttatása***

**2.1.1.A gyermekeket nevelő óvodapedagógusok felelősek:**

A csoportjukba járó gyermekek jogainak érvényesüléséért a gyermek óvodába

történő belépésétől, onnan történő kilépéséig, tehát a teljes óvodában töltött időben. Munkájuk során elősegítik a gyermeki jogok maradéktalan érvényre jutását. Munkájukat segítő dajkák és az óvoda más alkalmazottaitól, megkövetelendő a gyermeki jogok érvényre jutását elősegítő magatartás.

Felelősek különösen, a gyermek:

- személyiségének és emberi méltóságának, jogainak tiszteletben tartásáért és védelméért,

- A fizikai és lelki erőszakkal szembeni védelme biztosításáért, képességeinek, érdeklődésének, adottságainak megfelelő nevelésben, részesítésért,

- személyiségi jogai, így különösen személyiségének szabad kibontakoztatásához való joga, önrendelkezési joga, cselekvési szabadsága, családi élethez és magánélethez való joga óvoda, általi érvényre juttatásáért.

- a nevelési-oktatási intézményben biztonságos és egészséges neveléséért, óvodai életrendjének életkorának és fejletségének megfelelő kialakításáért,

- a családja anyagi helyzetétől függően, külön jogszabályban meghatározott esetekben kérelmére térítésmentes vagy kedvezményes étkeztetésért.

**2.1.2 A gyermekeket nevelő óvodapedagógusok felelősek továbbá**:

a) csoportjukba járó gyermekek jogkövető magatartásra neveléséért, annak eredményességéért,

b) a gyermeki kötelességek a teljes óvodai élet alatti teljesíttetéséért.

***Felelősek különösen azért, hogy a gyermek* :**

- részt vegyen kötelező, a szervezett és szabadon választott tevékenységekben.

- óvja saját és társai testi épségét, egészségét,

- megtartsa az óvoda helyiségei és az óvodához tartozó területek használati rendjét, az egyes területeken betartandó védő, óvó rendszabályokat,

- megőrizze, illetőleg az előírásoknak megfelelően kezelje az óvodában használt játékokat, eszközöket,

- óvja az óvoda létesítményeit, eszközeit,

- az óvoda vezetőjének, pedagógusainak és alkalmazottainak, óvodás társainak emberi méltóságát és jogait tiszteletben tartsa,

- nem veszélyeztetheti a saját és társai, a nevelési-oktatási intézmény alkalmazottai egészségét, testi épségét, illetve a művelődéshez való jog érvényesítéséhez szükséges feltételek megteremtését, fenntartását.

***c) A gyermeki kötelességek teljesíttetésének eljárásrendje***:

- a gyermekekkel életkoruknak megfelelő szinten ismertetni kell kötelességeiket, mint óvodapedagógusi elvárást, a teljes óvodai élet alatt, mindig az adott tevékenységhez kapcsolva.

- a teljes óvodai élet alatt az elvárásoknak való megfelelést figyelemmel kell

kísérni, a nem, vagy hiányos teljesítés esetén a gyermeket fel kell szólítani a maradéktalan teljesítésre, a helytelen magatartás beszüntetésére, helyes teljesítés esetén megerősítést adni.

- A gyermek szülőjét be kell vonni a jogkövető magatartás begyakoroltatásába, valamint a pozitív emocionális választás érvényesítése érdekében

**2.1.3. A szülő (törvényes képviselő) köteles elősegíteni**

a) a közoktatási törvény előírásai alapján gyermeke közösségbe való beilleszkedése érdekében is, hogy gyermeke teljesítse kötelességeit, tiszteletben tartsa társai és az óvoda alkalmazottainak jogait.

b) valamint a Magyarország Alaptörvényéből következőleg is, hogy gyermekét jogkövető magatartásra nevelje, különösen arra, hogy a gyermek magatartásával nem sértheti mások (társai, az óvoda alkalmazottai) jogainak érvényesülését.

Mintát kell, hogy adjon továbbá a gyermekeknek, a kultúrált magatartásával, a közösségi érintkezés szabályainak betartásával.

***2.1.4. A szülői kötelesség teljesítésének eljárásrendje gyermeke jogainak***

***érvényre juttatásának elősegítésére***

a) Vélt vagy valós jogsérelem esetén köteles az esetet az illetékes óvodapedagógussal megbeszélni, és megfelelő intézkedést kérni,

b) ha az óvodapedagógussal folytatott beszélgetés nem vezetett eredményre,

vagy ha úgy ítéli meg, hogy a gyermek jogainak érvényesülése szempontjából a hozott intézkedés nem vezetett eredményre, az óvodavezetőhöz fordul szóban vagy írásban, aki az ügyet kivizsgálja, határozatot hoz, és megfelelő intézkedést tesz.

c) Az intézményvezető döntése ellen a fenntartóhoz fellebbezhet, törvényességi kérelmet nyújthat be a határozatban megjelölt jogorvoslati lehetőségnek megfelelően.

d) Jogsérelem esetén az állampolgári jogok biztosához, vagy az oktatási jogok biztosához is fordulhat. A szülő valós, vagy vélt sérelme esetén nem vonhatja kérdőre az óvodába járó gyermekeket, vagy azok szüleit. Minden körülmények között be kell tartani az erre vonatkozó eljárásrendet.

**2.2. Az intézményvezető felelős:**

a) Az óvodában a gyermeki jogok érvényesülésének ellenőrzéséért, jogsérelem esetén a megfelelő intézkedés meghozataláért.

b) A gyermeki jogok érvényesülésének féléves és nevelési év végi nevelési értekezleten történő értékeléséért, a szülői közösség azon jogának érvényesüléséért, hogy a gyermeki jogok érvényesülésének megfigyelésével kapcsolatos észrevételeiket a nevelőtestületi értekezleteken előterjesszék és az intézményvezetőhöz illetve a fenntartóhoz továbbítsák.

1. **Az óvoda nyitvatartási rendje**

Szeptember 1-től augusztus 30-ig, munkanapokon: **06.30 – 16.30 óráig**.

Kérjük, hogy gyermeküket minden nap 08.30-ig szíveskedjenek behozni az óvodába.

A szülő köteles gyermekét bekísérni az óvodába, és személyesen átadni az óvodapedagógusnak, illetve délután átvenni az óvodapedagógustól. Az óvodát csak az átadás pillanatától terheli felelősség.

Tanév elején a szülő írásban nyilatkozzon arról, hogy gyermeke egyedül illetve kísérettel távozik az óvodából!

A gyermeket csak a szülőnek vagy a velük együtt élő családtagoknak adhatjuk át, ezért a rendkívüli eseteket kérjük, beszéljék meg az óvónővel!

***Nevelés nélküli napok:***

A tanév során néhány alkalommal igénybe vesszük a törvény által biztosított lehetőséget a **nevelés nélküli munkanapok** megtartására. Ezeken a napokon kérjük, oldják meg gyermekük otthoni elhelyezését! Ha ez nem lehetséges, **indokolt esetben** megszervezzük a gyerekek felügyeletét. Ennek időpontja naponta 7 órától 13 óráig tart. A nevelés nélküli munkanapok pontos dátumról legalább egy héttel előbb értesítjük a szülőket.

Az nevelés nélküli napok felhasználásának elvei:

Nevelési értekezletek, minőségfejlesztési feladatok, szakmai és egyéb szervezeti továbbképzések megtartása.

**4. Hiányzás**

Minden távolmaradást – a térítési díj jóváírása miatt is – előre be kell jelenteni az óvodában! **Reggel 6:30 és 7:30 között van lehetőség a távolmaradást jelezni!**

Minden hiányzást írásban kell igazolni.

***Három napnál hosszabb ideig******tartó betegség után a gyermek csak orvosi igazolással*** fogadható az óvodában. Ha bármilyen okból egy hónapnál hosszabb ideig van távol az óvodából, csak orvosi igazolással fogadhatjuk újra.

Tíz napnál több igazolatlan mulasztás esetén az óvoda vezetőjének értesíteni kell az illetékes gyámhatóságot, a járási hivatalt, gyermekjóléti szolgálatot.

Húsz nap igazolatlan mulasztás után a gyámhivatal kezdeményezi a kormányhivatalnál a családi pótlék szüneteltetését.

## Nyári zárva tartás rendje

## Évenként 3 hét, előreláthatóan augusztus első három hete.

**5. Betegség**

Valamennyi gyermek érdekében beteg gyermeket óvodába befogadni nem lehet.

Minden szülőnek kötelessége felhívni az óvónők figyelmét arra, ha gyermeke különleges betegségben, illetve epilepsziára, veszélyes allergiára, lázgörcsre, stb. hajlamos, valamint köteles a napközben elérhető telefonszámát megadni.

**6. A szülőkkel való közös nevelési elvek kialakítása:**

Az óvodánkba járó gyerekeket arra neveljük, hogy tanulják meg tisztelni a felnőtteket, szeressék és fogadják el pajtásaik egyéniségét, másságát, tudják kifejezni magukat, de legyenek képesek alkalmazkodni is. Az esetleges konfliktusokat ne durvasággal, erőszakossággal, árulkodással oldják meg.

Ezen törekvésünk sikerének érdekében kérjük, hogy otthon is ezeket az alapelveket erősítsék gyermekeikben. Például ne tegyenek a gyerek előtt indulatos, negatív megjegyzéseket mások gyermekére, annak származására, az óvodára, az ott dolgozó felnőttekre, és ne biztassák gyermeküket verekedésre, még ha előző nap az Ön gyermekét is érte esetleg sérelem.

Annak érdekében, hogy a gyermekeket a nekik legmegfelelőbb módszer szerint neveljük, szükség van igazi együttműködésre, nyitottságra és őszinteségre. Komolyabb probléma, konfliktus esetén mindenképpen keressék fel az óvónőt, illetve az óvodavezetőt, és velük közösen próbálják megoldani a konkrét helyzetet.

A szülőknek lehetőségük van rá, - és igényeljük is - hogy az óvodában folyó pedagógiai munka kialakításában a megfelelő fórumokon aktívan részt vegyenek, ötleteikkel segítsék elő a közös gondolkodást.

 **Fórumok:**

* szülői értekezletek
* családlátogatás (szülő kezdeményezésére)
* családi délelőttök, munkadélutánok, közös rendezvények
* óvónők fogadóórája (időpontját az öltözőben elhelyezett tájékoztató táblán tesszük közzé)
* előzetes egyeztetés után bármikor a szülők rendelkezésére állunk

A fórumokról a csoport óvónője 3 nappal korábban köteles a szülőt értesíteni.

Az óvónőt nevelő-oktató munkájának végzése közben ne zavarni nem szabad.

Kérjük Önöket, hogy se a gyerekekkel kapcsolatos, se magánjellegű beszélgetésre az óvónőt munkája közben hosszabb időre ne vonják el a gyerekcsoporttól, mert balesetet idézhet elő és zavarhatja a nevelés-oktatás folyamatát. Időpont egyeztetés után hosszabb megbeszélésre bármikor szívesen szakítunk időt. Kérjük, hogy a gyermekével kapcsolatban információt csak az óvónőtől vagy az óvodavezetőtől kérjenek!

***A gyermekek értékelésének rendje, szempontjai***

A gyermekek értékelését az óvodapedagógusok végzik a gyermekenként vezetett személyiségi lap és az egyéb megfigyelések alapján.

Különös gondosságot igényel a tanköteles korúak esete. Minden gyermek szülőjével egyénenként elbeszélgetnek az óvónők az iskolára való felkészültségről.

Lelki, szociális, mentális, és értelmi fejlettséget a nevelőtestület szakmai véleménye alapján állapítja meg a nevelőtestület.

Minden gyermekről ***óvodai szakvéleményt*** kerül kiállításra.

**A gyermek abban az évben, amelynek augusztus 31. napjáig a hatodik életévét betölti, legkésőbb az azt követő évben tankötelessé válik.** A szülő kérelmére a felmentést engedélyező szerv döntése alapján a gyermek további egy nevelési évig óvodai nevelésben vehet részt. A szülő kérelmét az iskolakezdés évében január 15-éig nyújthatja be a felmentést engedélyező szervhez. Ha az eljárásban szakértőt kell meghallgatni, akkor csak szakértői bizottság rendelhető ki. Ha a szakértői bizottság a szülői kérelem benyújtására nyitva álló határidő előtt a gyermek további egy nevelési évig óvodai nevelésben történő részvételét javasolja, a szülői kérelem benyújtására nincs szükség.

 A tankötelezettség teljesítése a tanév első tanítási napján kezdődik. Ha a gyermek az iskolába lépéshez szükséges fejlettséget korábban eléri, a felmentést engedélyező szerv a szülő kérelmére engedélyezheti, hogy a gyermek hatéves kor előtt megkezdje tankötelezettségének teljesítését.

***A gyermekek jutalmazásának elvei és formái:***

*Jutalmazásnál figyelembe vesszük a gyermek önmagához képest való teljesítését, erőfeszítését. Nem az elért teljesítményt, hanem a bele fektetett energiát ismerjük el, vigyázva arra, hogy önértékelésben senki ne sérüljön.*

*A jutalmazás eszmei formája mindennapokban naponta jelen lévő nevelési módszer. Ez lehet verbális és nonverbális egyaránt. Tekintetváltás, elismerő mosoly, érintés, simogatás, dicséret, buzdítás, elismerés mind a gyermeki viselkedés pozitívumainak megerősítésére szolgál.*

*Az Óvodai Nevelés Országos Alapprogramja, mint legfőbb dokumentum kimondja: az óvodai nevelés feladata az érzelmi nevelés és a szocializáció biztosítása. Az óvodás gyermek jellemző sajátossága a magatartás érzelmi vezéreltsége. A szocializáció szempontjából különös jelentőségű a közös élményekre épülő közös tevékenységek gyakorlása. Az óvodai életet úgy szervezzük, hogy a gyermek erkölcsi tulajdonságai: az együttérzés, a segítőkészség ,az önzetlenség, a figyelmesség,az önállóság, az önfegyelem, kitartás, a feladattudat, a szabálytudat kialakulását elősegítsük.*

*A gyermeki magatartás alakulása szempontjából**modell értékű a felnőtt személyek, szülők, óvodapedagógusok, nevelést segítők viselkedése****.***

 **Az intézményben alkalmazott fegyelmező intézkedések formái**:

a) szóbeli figyelmeztetés,

b) határozott tiltás.

c) az asztalhoz ültetés az óvónő mellé azzal az utasítással, hogy gondolja végig a tettét, majd megbeszélés.

d) bizonyos játéktól meghatározott időre távoltartás.

e) bizonyos játszótárssal való játéktól meghatározott időre távoltartás.

f) a szülő jelenlétében történő megbeszélés.

 **A fegyelmező intézkedések elvei**:

a) Következetesség,

b) Rendszeresség

c) Minden gyereknél a személyiségéhez illesztett legeredményesebb formát kell alkalmazni.

***A beiskolázás óvodai feladatai***

A szülőknek kiadott óvodai szakvéleménnyel lehet a gyermeket a kiválasztott iskolába beíratni

**7. Térítési díj befizetése**

*A gyermekek naponta háromszor étkeznek az óvodában, mely élelmiszerekből az óvoda ételmintát tesz el, és azt 72 órán keresztül megőrzi.*

 *A szülő az étkezésért utólag fizeti a térítési díjat az igénybevett napok alapján. A térítési díjat a jogszabályok és a helyi önkormányzati rendeletek alapján állapítjuk meg. Az étkezéssel kapcsolatos észrevételeiket az intézmény élelmezésvezetőjével lehet megbeszélni naponta 8-tól 12 óráig.*

**8. Gyülekezés, távozás**

Minden nap 06.30 – 08.30 óráig gyülekeznek a gyerekek.

Délután 15.30 órától lehet elvinni gyerekeket.

Az ebéd utáni távozásra 12:35 és 12:50 óra között van lehetőség, a többség nyugalmának biztosítása érdekében.

Az óvodából való távozás kívánatos módja: a gyermek játékát tegye a helyére, majd köszönjön el társaitól, óvodapedagógusától.

 Ne várakoztassa meg szüleit, ne szaladgáljon vissza a csoportba. Az óvodapedagógus teljes figyelmére szükség van, hogy a még ott lévő gyermekeket maradéktalanul elláthassa.

A gyermek elvitelekor minden esetben (az udvaron főleg) az óvónőnek szólni kell. Ha a szülő eljött a gyerekért, kérjük ne tartózkodjanak tovább az óvoda területén, mert a csoportot felügyelő óvodapedagógusok nem tudják kellőképpen átlátni a játszó gyerekek sokaságát.

A gyermek érkezésekor, vagy elvitelekor a szülők, hozzátartozók nem mehetnek be a csoportszobába, mosdóba csak kivételes alkalmakkor pl. a beszoktatási időszakban, akkor is benti cipőben vagy papucsban.

**9. Bombariadó**

Vészhelyzetben a mindenkor az óvodában tartózkodó vezető értesíti a rendőrséget és közben utasítást ad az épület kiürítésére. A csoportot az óvodapedagógus az óvodán kívülre kíséri, ez idő alatt a dajka összegyűjti a gyerekek holmiját és utánuk viszi.

**10. Tűzriadó**

A tűz keletkezésének helyétől függően a kijáraton, ha ez nem lehetséges, az ablakokon átmenekítjük a gyerekeket. Közben az itt tartózkodó vezető, vagy az arra kijelölt személy értesíti a tűzoltókat. Az öltözőben és az ebédlőben levő két poroltóval meg lehet kezdeni a tűz oltását a tűzriadó-terv szerint kijelölt személyeknek. Egyébként minden elhárítási munka a tűzriadó-terv szerint zajlik. A felnőttek a tűzriadó-terv szerint járnak el.

**11. A gyermekek öltöztetésével kapcsolatos szabályok**

Az óvodások napi életéhez szükséges eszközöket, felszerelést az óvoda biztosítja az alábbiak kivételével:

Kérjük hogy gyermeke számára az óvodába lépéskor hozzon:

* váltócipőt (lehetőleg nem papucsot)
* tornafelszerelést (tornacipő, tornadressz, vagy rövidnadrág és trikó, egy jellel ellátott tornazsákban)
* hálóruhát

Ruházata az óvodában legyen praktikus, kényelmes, tiszta, hiszen a játékhoz, barkácsoláshoz erre van szüksége a gyermeknek. Minden óvodás egy jelet kap, hogy megismerje a saját használati tárgyait. Tanácsos a gyermek által behozott ruhaneműt, cipőt, megjelölni ezzel a jellel, így meg tudjuk előzni azok elcserélését, elvesztését. A gyerekek holmiját az arra kijelölt szekrényben tárolják. Mivel két gyerek használ egy rekeszt, a jobb helykihasználás érdekében csak a legfontosabb holmikat lehet tárolni a szekrényekben.

Az ágynemű huzatot két hetente/hetente (indokolt esetben) a dajka cseréli, mossa és vasalja.

**12. A gyermekek számára behozható tárgyak**

 Kérjük, ne hozzon magával a gyermek az óvodába önmagára vagy társaira veszélyes tárgyakat, drágább játékokat, mert az általa behozott tárgyakért nem tudunk felelősséget vállalni. A gyermeken levő ékszer balesetveszélyt rejt magában (gyűrű, nyaklánc, fülbevaló), ezt a szülő felelősségére viselheti. Elveszett ékszerekért nem tudunk kártérítési felelősséget vállalni.

 A gyerekek az óvodában tízórait, ebédet és uzsonnát fogyasztanak, az étkezések időpontja: 8:30, 12:00, 15:00 óra. A heti étlapot az öltözőben a hirdetőtáblára függesztjük ki. Kérjük, hogy gyermeke ne hozzon az óvodába rágógumit, édességet, nassolni valót a születésnapi köszöntésre küldött kínálni valón kívül!

**13. Óvodán belüli dohányzás**

Az óvoda területére – beleértve az udvart is – égő cigarettával belépni, illetve ott dohányozni TILOS.

**14. A gyermekek napközbeni elvitele**

A nap folyamán óvónővel való egyeztetés alapján vihető el a gyerek. A szülők tartsák tiszteletben a csoport napirendjét és az óvodai élet megzavarása nélkül vigyék el a gyerekeket.

**15. Óvó-védő szabályok**

Az óvoda nevelőintézmény, ezért semmiféle gyógyszer beadására nem vállalkozhatnak az óvoda dolgozói. Kivételt képez rendkívüli esetben az óvoda orvosának utasítása alapján történő gyógyszerezés.

**Az óvoda gyermek és ifjúságvédelmi felelőse** az óvodavezető.

**16. A házirend nyilvánosságra hozatala**

A házirendet valamennyi szülő kézhez kapja gyermeke óvodába lépésekor, és egy példánya megtalálható az öltözőben elhelyezve.

**17. A házirend hatályba lépése**

Az elfogadás napján, illetve a módosításokat követően minden nevelési év kezdetekor.

**A házirend az óvoda dolgozóira és a szülőkre egyaránt kötelező érvényű.**

**18. A házirend felülvizsgálati rendje**

Jogszabályi és egyéb változások alkalmával minden nevelési éve kezdete előtt.

**19. Legitimációs záradékok**

19.1. A nevelőtestület a házirendet 2021. augusztus 19 -én elfogadta.

Elfogadásáról szóló jegyzőkönyv iktatószáma:…………………………..

Dátum: Bátaapáti, 2021. P.H

 ..................................................

 intézményvezető

19.2. E Házirenddel kapcsolatban a Szülői Szervezet véleményezési jogot gyakorolt.

Egyetértő nyilatkozatának iktatószáma:………………………………….

Bátaapáti, 2021.08..

 .......................................